**Mbeleni**

(Ndoto ya Chakuwaza)

H

ivi sasa macho ya Chakuwaza yako juu. Yamelikabili anga lililojibusati ubuluu huku na huko. Akili yake imetulia tuli. Tuli kabisa. Kutulia kwa akili aghalabu humpa fursa ya kuwaza hili na lile. Mara akajiuliza, “hivi baada ya usasa, maisha yatakuwaje? Yatakuwa bado yangalipo hapahapa? Au yatasogea? Na kama yakisogea, basi yatasogea kwa kiwango gani?” Alisita kidogo Chakuwaza baada ya kusikia sauti ya kidege. Akatazama ilipotokea sauti kabla ya kuipuuza, halafu akajikuta akivutwa na mawazo; si mengine, ila ni yaleyale, “enhee!” Aliweka kituo kidogo, kisha akaendelea, “na kama yakifa je? Yaani haya maisha. Itakuwaje kama yakikoma? Je, sekunde nazo zitakoma sambamba na maisha? Au zenyewe zitaendelea kusonga mbele mbio mbio huko kusikojulikanwa?

Masuala kinzani yamejaa tele kwenye bongo la Chakuwaza. Hanayo majibu yake na hajui vipi atayapata. Alifikiria kwenda kumwuliza Mzee Jongo, lakini alipoyatazama masuala yenyewe yalivyo, akaona si laiki yake.

“Nende wapi miye?” Alijiuliza Chakuwaza.

\*\*\*\*\*

Fikra za Chakuwaza zinapotea kwa muda. Zinachukuliwa na upepo. Upepo mkali wa Kaskazi—upepo dume. Zinapelekwa mbali. Sijui wapi huko. Salama ni kuwa haikung’olewa mizizi yake. Mizizi ya fikra. Ulipita na matawi tu. Sasa zinarejea. Zinachipua upya. Ndani ya bongo lenye rutuba.

“Mwalimu wangu. Mwalimu wa Sayansi.” Hatimaye alipata kwahala kwa kwenda.

Daima wanasayansi ni wajuzi. Kama si wajuzi ni mabingwa wa kutabiri. Hutabiri yakuwa yakawa. Japokuwa si mara zote husibu utabiri wao. Ila ni mara chache mno kwenda kombo.

“Acha nimfuate. Mbivu na mbichi nitajua hukohuko.” Chakuwaza alisema na moyo wake huku kiguu kikiwa na njia.

Chakuwaza akiwa njiani, ndani ya kichwa chake kuna jambo lilikuwa lianendelea. Fikra zilizalikana akilini mwake. Baadae zikatoka nje. Zikatoka zikiwa mawazo timilifu—kamili. Fikra zilipotoka nje zikatangulia mbele yake; yeye sasa yuko nyuma. Kwa namna fikra zilivyotangulia unaweza kusema zimetoka huko zilipotoka kwa minajili ya kumwongoza njia Chakuwaza.

Mara fikra zikamwambia. “Kaza miguu Chakuwaza. Kazana. Mwalimu amesharudi. Hima muwahi kabla hajapigwa na lepe la usingizi. Sisimua damu yako. Amsha miguu yako.”

“Hodi! Hodi! Hodiii!” Hatimaye Chakuwaza kafika.

“Kaa… karibu.” Itiko lenye gugumizi linasikika. Koo iliyokabwa kwa muda inapewa uhuru. Baada ya kabaso zito; zuio la pumzi. Imekabwa na pande la andazi. Andazi lililosukumwa na mkondo wa mate kooni. Mara aliposikika mtu anabisha hodi kiliachwa kumezwa. Kikabaki katikati ya koo. Kisiende ndani wala kisitoke nje. Shauku ya kuitika ilikuwa na nguvu kubwa. Kubwa kuliko njaa. Kuliko hamu ya kula. Kikombe cha plastiki kimejaa mkononi. Kinachungulia mlangoni. Mwisho inachomoza pua ya mwalimu; anatoka nje. Nje anatazamana na Chakuwaza.

“Shikamoo Mwalimu.” Alisalimu Chakuwaza. Licha ya umri wake kupindukia miaka kumi na minane. Heshima yake haijapungua. Ndevu tatu alizonazo. Miguu yake mirefu mithili ya twiga. Vyote havikumuhadaa. Aliendelea kudumisha ngome ya heshima. Ngome iliojengwa na wazazi wake.

“Marahabaa. Vipi kwema? Hawajambo? Karibu tuketi chini.” Mtiririko wa maswali ya Mwalimu ukimuelemea Chakuwaza mutawalia.

“Kuzuri tunashukuru. Alhamdulillah. Ahsante.” Chakuwaza alijibu maswali anayoyakumbuka. Aliyoyasahau akayaacha yapite hakuyajadili tena.

\*\*\*\*\*

Wote wanakaa kitako. Juu ya tangalashi. Wanatazamana. Wote wakihitaji kujuzwa. Japo tofauti mahitaji yao. Lakini kwa ujumla wamo ndani ya fikra. Fikra juu ya jambo fulani. Chakuwaza ana yake yanayomthakili moyoni mwake. Anataka ayateme yadadavuliwe. Moyo wake upate kustakimu. Upande wa mwalimu. Naye akili yake yote haipo. Imehama. Haipo kabisa ndani ya uhalisia. Imezama ndani ya bahari ya luja. Imezama kumfikiri Chakuwaza. Inamdadisi kwa kina.

“Sijui analipi jipya leo hii? Maana huyu haishiwi. Kila siku anavumbua jipya. Ngoja nisubiri la leo. Huwenda ikawa kheri. Niivute subra. Subra yavuta kheri wasemavyo wenyewe.” Mwalimu alisema kimoyomoyo. Bado macho yametulizana juu ya paji la uso wa Chakuwaza.

Baada ya kitambo kifupi kupita. Hatimaye Chakuwaza akabainisha lengo la ujio wake kwa kusema, “Mwalimu nimekuja. Naomba unijuze. Unijuze uzuri, urahisi, ugumu, kiufupi kuhusu kila kitu ndani ya maisha ya baadae. Vipi yataibuka kutoka katika bahari ya sayansi na teknolojia. Zama zijazo. Karne za mbeleni.”

“Mmh kumbe! Basi fahamu. Kila sayansi inavyokuzwa ndiko kurahisishwa maisha. Kwa maana hiyo basi. Sina chembe ya shaka. Kuwa karne kadhaa zijazo, mengi ambayo sasa hayapo yatakuwepo. Si kuwepo tu. Yatakuwepo kwa uwepo wa ajabu. Yatastaajabisha kabla ya kuzoeleka kwake. Na baadae yatachukuliwa ni ya kawaida kabisa. Kwa mfano tunakoelekea watu hawataishi tena ardhini. Badala yake wataishi hewani. Gari zitaota mbawa. Kwenye foleni zitachomoka na kuruka. Watazaliwa watu wakisasa. Si kama sisi. Wao hawatakuwa kama sisi. Hawatakuwa watu kwa namna ya watu. Hawatakuwa na hata kimoja cha kuwalinganisha na watu wa kale. Ambao ndiwo sisi kwa wakati huu. Watakuwa hawana nafsi. Ila watasema, watatuta na kutembea. Wataishi milele. Hawatakufa.” Mwalimu akiongea kwa mdomo na kwa vitendo. Kama kawaida yao walimu. Alijisahau kabisa kama anaongea na mtu mmoja. Fikra zake zilimjengea taswira ya darasa. Akaona yupo mbele. Macho ya wanafunzi sitini yanamuangalia. Hukoo ndipo akaja kugundua yupo yeye na Chakuwaza tu tena juu ya tangalashi.

“Hee! Wataishi milele! Hawatakufa! Hawana nafsi! Ni watu gani hao?” Chakuwaza alishangazwa na majibu ya Mwalimu. Babaiko linamjaa mwilini. Jasho jembamba halikuacha kumteremka. Moyo unamuamuru aendelee kubakia. Abakie amaliziwe simulizi. Lakini nafsi yake inamuamuru aondoke. Inamuaminisha kuwa ni uongo mtupu. Inamwambia kuwa Mwalimu amechoshwa na maswali yake. Maswali yake ya kila siku. Maswali yasio na kichwa wala miguu.

“Eee ondoka wee akufukuzae hakwambii toka!” Chakuwaza aliisikia sauti fulani ikisema maneno hayo ndani ya nafsi yake.

Ushawishi wa nafsi unakuwa mkubwa kuliko wa moyo. Unafanikiwa kuichota akili ya Chakuwaza. Inajulikana kuwa nafsi ndio muamuzi wa matendo ya kiumbe. Ikitengenea nafsi basi matendo hutengenea. Ila iharibikapo, huyapeleka matendo kwenye uharibifu. Chakuwaza anaondoka bila kuaga. Kichwani yanazunguka aliyoambiwa. Yanazunguka kwa maana hayajatulia. Huko ndani yalipo yanagongana na kuta za kichwa. Hayakai kitako wala hayatoki nje. Hakuwa na imani nayo. Alitaka ajionee mwenyewe.

Jicho tulivushe kidogo. Lione ama litazame mbali. Karne tatu au tano baadae. Liende sambamba na akili za wavumbuzi. Wapiganaji. Warahisishaji mambo. Kila leo wanaousaka urahisi zaidi. Wameweza kuleta madege makubwa yanayoelea hewani. Meli zinazowatambia samaki baharini. Kweli washindwe! Washindwe kuleta gari zakutembea angani? Watu wenye kutumia umeme? Ndege ziendazo bila rubani? Majumba ya vioo vitupu? Mmh! Sidhani. Sifikirii kama hayo yanawashinda. Naamini wapo na mipango hiyo. Ikiwa bado hawajavumbua. Na tusubiri tuone.

\*\*\*\*\*

Usiku mkubwa. Usingizi mzito. Mbioni. Chakuwaza begani. Wanguwangu. Unamvusha karne nne mbele. Unamtupa mbali. Ndani ya karne ya ishirini na tano. Katikati ya jiji. Jiji lisilojulikana. Juu ya daraja. Daraja la vioo. Limesimama kama mbingu. Halina mwega; nguzo iliyoshikilia. Mawingu yanapita kuliamkua.Yanapita kwa kupokezana. Ngazi zake zimesakafiwa dhahabu na fedha. Mwanzo wake unaonekana dhahiri. Lakini mwisho wake si rahisi kuujua. Limetembea nusu ya dunia. Kusini mwa mabara yote ya dunia linapatikana. Ni kubwa mno.

Sasa maisha ni rahisi. Nusu saa tu inatosha kuhama. Kuhama bara moja mpaka jengine. Ni kusimama juu ya daraja na kuliamuru. Nipeleke Marekani. Nirudishe Afrika. Nivushe Antaktika. Nifike Ulaya. Popote utakapopataja. Kupwesa na kupwesua kushafika.

Hakuna tena safari za kulala majini wala angani. Sijui siku tatu au wiki hujafika A-a! saivi hamna. Teknolojia imekuwa vilivyo. Imeondosha kila aina ya kadhia iliyokuwa ikiikumba jamii au tuseme dunia kwa ujumla. Kadhia mbalimbali zimetatuliwa. Mfano muda mkubwa katika safari za mbali. Hili limetatuliwa na daraja. Ukizungumzia kero za barabarani nazo zimeshughulikiwa.

Magari makubwa. Magari ya abiria. Ambayo ndiyo yanayosababisha foleni kwa kiwango kikubwa hayatembei tena ardhini. Yanakata mawingu tu, kwa raha zake. Yote hayo sasa yanambawa. Yanapishana angani. Mmh! Sasa kumehamishwa foleni ardhini na imepelekwa angani? Hapana. Angani hakuna foleni. Anga ni kubwa. Imetandikwa ikatandikika. Imechawanywa ikachawanyika. Magari na ndege zote zinapita. Zinapita wala hazigongani. Hazigusani. Wala hazikai foleni. Kila moja inapita njia yake. Hazighasiani.

Jua likiwa kali usafiri haudhuriki. Pia mvua ikiwa kubwa hewalla. Hakuna linalotetereka. Katika gari wala ndege. Zote zimetengenezwa kisasa. Zimepewa uwezo wa kuhimili hali yoyote ile. Zimetengenezwa kwa kuzingatia mabadiliko ya hali ya hewa. Muda wowote itakapobadilika. Pia vyovyote itakavyobadilika. Iwe kwa ghafla, ilete dalili au taarifa. Basi haisumbui.

Upepo mkali je? Maana ni angani. Na aghlabu muda mwingine upepo huvuma kwa kasi. Hapo usafiri huwaje? Kwakweli yote yamezingatiwa. Vimefungwa vifaa maalumu vya kudhibiti hilo. Yaani mpaka kunguru hushangaa. Wao wanajificha lakini gari na ndege habari hazipati. Zinakata anga kwelikweli. Sanasana hupunguza mwendo tu; kasi. Hazifukuzani na mwendo wa upepo. Licha ya mwendo wake kuwa mkubwa. Lakini upepo umeuacha mbali kwa masafa. Masafa ya mbingu na ardhi. Au yaliyopo baina ya mashariki na magharibi. Hayaonani kamwe. Kitatuuka kiama.

Darajani alipo Chakuwaza. Wingu linampitia sikioni. Linamgusa. Mguso unausisimua mwili wake. Unaamsha upya nyuzi za hisia zake. Anakurupuka mbio; kama anayefukuzwa. Ufff! Pumzi zinamshuka. Mkono wa kulia kifuani. Upande wa fuadi. Unadunda kuliko saa mbovu. Tuli kwa muda. Tulizo la woga. Nusu saa inapita. Macho hayajatulia. Bado hajajua alipo- uhalisiani ama ndotoni.

Ndotoni! Mbona kama kweli. Ndoto gani hii? Na kama ni uhalisiani mbona sioni ninaemjua. Nilipo pia pageni. Sijawahi kuishi napo. Au nishatolewa kikoa? Mmh! Lakini giningi hakuko hivi. Vitabu nilivyosoma vinatosha kunijengea picha kulivyo. Si hivi kabisa. Sijui tu nilipo. Alijiuliza na kujijibu mwenyewe - Akilini mwake.

Anainuka na woga. Hatua mbili mbele; tahadhari kubwa. Mara anapobaini anatembea juu ya kioo. Hofu inamjaa. Inajaa na kufufurika hadi miguuni mwake. Ndani ya kea zake. Hofu zisijezikakipasua kioo akatoja. Wapi? Kikulacho kinguoni mwako. Hili lilizidi kuuongeza woga na kuumeza ujasiri alionao. Ndani ya mdomo wa misukosuko. Sijui kipi kitatoka salama.

Kwasasa macho aliyazuia chini yasitazame. Yasijekubebwa ndani ya bahari ya kizunguzungu. Kikamgharikisha na kumlevya. Au kumyumbisha kama mlevi. Hatua ya tatu mbele, ya nne, ya tano, ya sita. Mwendo wa tata. Anatembelea kiambaza. Mwisho anachanganya. Mbio ndogondogo zinamsogeza. Zinamsogeza anapopaona machoni. Ijapo hapajui. Woga wote umetua. Si wote wa kusema ila si haba angalau. Umetua alipoona anazikaribia ngazi. Anazifikia karibu yake, sasa sako kwa bako.

“Looh! Salale. Duh! Dhahabu tupu; hakuna tofali, mchanga wala saruji. Huku siko kwetu. Dunia ya ajabu hii. Ngeni machoni mwangu. Hii ndo ile alionihadithia mwalimu, nikaambaa nayo nyayo elfu moja.” Alizidi kuyastaajabu maajabu ya mji huu. Hajui kuwa ni uleule wao ila ni mbeleni. Mbeleni sayansi na teknolojia ilivyoupamba. Au ni mji mwingine. Vijumba vya udongo. Nyumba za matufali. Hazipo tena. Utawala ni wa vioo vitupu. Madini yenye thamani; rubi, marijani, dhahabu, fedha- ndiyo yanaupamba mji. Kila jua lilipozidi kuwa kali mji ulizidi mng’aro. Ulimeremeta mmeremeto usio kifani.

“Sasa ni kituo A. Abiria wote wanaoteremka hapa wakae tayari. Bado sentimita mbili kukifika kituo. Ni sawa na dakika tano na sekunde mbili”. Gari linatangaza.

Kila kitu leo hii kimekuwa. Hakuna tena makondakta-utingo. Wanaozipaza sauti kuvuta abiria. Wengine sauti mpaka mtaa wa tano hadi wa sita. Wanaogombana abiria. Wanaowachekesha abiria. Wenye vituko na mbwembwe za kutangaza majina ya vituo. Wataalamu wa kuwapanga abiria. Gari ya watu kumi na tano, wakiwatia thalathini. Mbali wanaoning’inizwa milangoni. Wanaoinamishwa akionekana askari wa barabarani. Si hasha wanaolazimishwa wapakatane nauli wakalipa sawasawa. Sawasawa bila kupunguziwa hata shilingi. Yaani ilikuwa hatari tupu. Dhulma juu ya dhulma. Lakini baada ya usasa kila kitu ni salama. Akizidi abiria mmoja tu anatolewa. Ndugu abiria uliekosa siti- mahali pakukaa. Shuka ndani ya gari. Endelea kusubiri kituoni. Baada ya dakika chache gari nyengine itakuja.

Haya nd’o maisha ya sasa. Hakuna kutezana nguvu. Kupigana. Kufikichana. Hakuna tena. Sasa ni ustaarabu mtupu. Na wananchi wamekwisha kuzoea. Ama labda wakaidi wachache waliobakia. Maana wakaidi hawakosekani. Popote pale lazima wawepo. Na hawa ndio wale waliozoea kuingiana mwilini na kurushiana maneno na askari. Kina Masumbuko na wenziwe.

Askari wakuvutana kila wakati hawapo tena. Ukifanya ukaidi inakuja ndege maalum. Wanateremka askari maalum, wanakuchukua kukusweka jela. Wakija hawataki longolongo. Acha kuzitaka hawazifahamu haswaa. Maana si watu kama sisi. Wao wanaongozwa kwa kompyuta. Hawafahamu lugha yoyote. Wakishakupewa amri tu. Kamata yule. Piga huyu. Kanyaga hawa. Hawakengeuki. Ni kutekeleza tu. Wakishakukukamata kukuacha sahau. Utapiga kelele. Utalia kina ukigaragara. Kama ni mliaji na mgaragaraji lakini wao hawakuachi. Kukuacha kwao itoke amri kutoka wanapoamrishwa. Hapo ndipo utapona.

Wako wapi? Makondakta. Askari wa barabarani. Wauzaji tiketi. Huko walipo. Ni zipi kazi zao kwasasa? Madereva siwagusi wala siwazungumzii. Bado wanatumika. Japo ni wale pekee wenye ujuzi wakucheza na anga. Wasioweza kucheza na anga. Pia nawatia kundini. Kundi la waathirika. Waathirika wa ukuaji mkubwa wa sayansi na teknolojia duniani. Teknolojia imevimeza vibarua vyao. Imevisagasaga. Vimepotea kabisa. Hauonekani tena umuhimu wao. Uonekane wapi wakati hawana kazi tena. Wathaminiwe na nani wakati mkono mtupu haurambwi?

Dunia hii hakuna kinachotosha. Kikiletwa hiki kinaondoka hiki. Kama wasemavyo wenyewe kwenye mitengo yao “Siye yule mgeni njoo mwenyeji apone. Huyu ni yule mgeni ajae mwenyeji ukafa kwa njaa.” Wakimaanisha kuilaani teknolojia. Huku wengine wakiifurahia na kunufaika nayo.

Usiku sasa unauvaa mchana. Unauvaa kuchukua nafasi yake. Unafanikiwa. Unatamalaki. Chakuwaza bado hajajua pakwenda. Hajauliza chochote. Kila anaepishana naye anamuogopa. Tangu alipomuona kijana aliechezea kipigo. Aliogopa asijekumkera mtu. Kipigo kikamuinamia. Muda wote. Aliufyata mdomo wake. Kama si yeye kiroporopo. Macho yote yanamuuma. Nguvu kubwa ameitumia. Ameitumia kuyakodoa mfululizo. Akishangaa kila jambo. Siku nzima; asubuhi, mchana na jioni yake. Sasa kama punda maumivu alionayo. Kwa namna yalivyomvaa.

Hapa patanifaa. Patanifaa japo kwa usiku huu mmoja. Nijibanze palee pembeni. Taa hazifiki. Si rahisi kuonekana. Labda mtu awe mpekuzi kwelikweli. Ndipo anione. Nilale usingizi wa msafiri. Msafiri kafiri.

Tayari Chakuwaza amejilaza. Pembezoni mwa barabara. Barabara ipitayo gari. Gari za watu binafsi. Zenye uwezo wa kubeba watu saba mpaka nane. Si juu ya hapo.

\*\*\*\*\*

Kama alivyochukuliwa jana ndivyo alivyorejeshwa leo. Alichukuliwa akiwa usingizini kadhalika anarudishwa akiwa usingizini. Mwangaza wa manjano unatokea dirishani. Unamurika usoni mwa Chakuwaza. Mbio anakurupuka. Juu ya mwakisu. Alijua ni mwanga wa gari. Gari iliodamka kabla yake. Fikra zake bado yupo alipolala jana. Pembezoni mwa barabara. Ah wapi! Zamani alisharudishwa anga za nyumbani kwao. Hakukaa muda mrefu. Akajua alipo ni nyumbani kwao. Kwao halisi. Pazia la mlango wake lilimthibitishia kuwa ni kweli yupo kwao. Macho yake yanaangaza viambaza vya chumba chake. Yanamrudia mwenyewe. Yanampa jibu kanakwamba ameyauliza. `Bado ni vya udongo’. Akili yake inasema. Anaisikiliza.

\*\*\*\*\*

Mwangaza wa manjano unamurika usoni mwa Chakuwaza. Mbio anakurupuka. Hajui mwangaza wa nini, walakini ulevi wa usingizi ukamwambia, “mwangaza wa gari huo.” Naye pasina kufikiria sana akaamua kuyasadiki maneno ya ulevi. Kwa mfano angewachaje kuyaamini ikiwa jana yake alinyoosha ubavu kando kidogo ya barabara inayomeremeta mithili ya almasi safi?

“Khaa!” Chakuwaza alimaka.

Kimako kikiwa ndio kwanza kimetua, ukafuata msonyo ulitawaliwa na ghadhabu. Kiasi tu Chakuwaza asonye. Sawa tu aghadhibike. Sababu usingizi ulimjaa tele, lakini gari iliyodamka ikaufukuzia mbali.

Chakuwaza akainuka na kusimama wima kwa matamanio ya kuishufu siku mpya kwenye mji mpya. Hata hivyo matamanio yake yalipotea huku mwenyewe akiona. Mkabala wa macho ya Chakuwaza hakuna gari wala barabara, bali ni dirisha inayopitisha mwangaza wa jua la asubuhi.

\*\*\*\*\*

Chakuwaza haikumchukua muda mrefu kutambua kuwa alipo ni nyumbani kwao. Si kwao wasiwasi, bali kwao halisi. Kitanda cha mwakisu ambacho sasa kakikalia kwenye mtambaa wake wa panya; ongeza na pazia la mlango—vyote hivyo vilimthibitishia kuwa ni kweli yupo kwao hasa.

Macho yake sasa yanaangaza viambaza vya chumba chake. Yanamrudia mwenyewe. Yakampa jibu kanakwamba ameyauliza. “Bado ni vya udongo, au wadhani mara hii vitakuwa hali sawa na huko ulikotoka? Hapana! Kisha hapana. Chakuwaza bado uko kwenye leo ya mji wenu; na huko ulipotoka ni kwenye kesho yake. Vyereje sasa hali ya kesho ikalingana na ya leo?” Macho yake yalisema. Labda niseme yalijenga hoja yenyewe, halafu ikazivunja yenyewe.

“Kweli havijabadilika.” Chakuwaza aliyaswadikisha maneno ya macho yake. Kisha akaongeza, “vitu vyote vingalipo vilevile. Vya tangu marehemu baba. Udongo wa shamba la bibi. Hakuna kioo hata kimoja. Sasa ndo naelewa. Ilikuwa ndoto, walakini si ndoto kijahili, bali ndoto ya utabiri wa mbeleni. Maisha baada ya usasa. Nilikuwamo ndani ya ndoto kwenenda.”

Akili haikumuacha burebure. Haikutaka kuacha kumfasiria ndoto yake. Ilitaka apate ibra. Apate majibu ya maswali yake. Maswali yalouthakili moyo wake. Kwa ushahidi wa waziwazi. Na sasa ameshatambua. Maisha yatakuwaje baada ya usasa. Ya kwamba yatasogea? Yatafifia? Yatakufa? Yatakuwa hai? Majibu yote sasa anayo. Maswali yameshajibika. Hana lakupinga. Kupinga juu ya umuhimu wa sayansi na teknolojia. Utendaji kazi wake. Faida zake. Pia njia za kuja kuzizuia hasara zake. Yote anayajua. Anayajua kuliko wayajuavyo baadhi ya watu. Hayajui kibubusa. Anaelimu nayo. Amekhitimu kisawasawa. Inatosha kusema mbobezi.

Karne nne mbele. Karne ya ishirini na tano. Ni mbali sana. Umri mrefu kwelikweli. Si masikhara. Sijui kama Chakuwaza atafika. Atafika pamoja na watu wake. Lakini hata asipofika na watu wake. Yeye tayari kashafika. Imetosha kuandika historia yake. Kuandika alishaishi karne ya ishirini na tano.

“Tayari nimeonja ladha yake. Karne ya ishirini na tano. Ningali mbichi. Hata isipokutwa na uzee wangu haidhuru. Nimeshajua kuwa mbeleni ni neema tupu. Yajayo si uongo yanafurahisha.” Chakuwaza aliwaza huku akiweka koma kwenye andiko lake linaloelezea aliyoona ndotoni.